b'\n_START_ARTICLE_\nEn\xc3\xa9rgueia\n_START_PARAGRAPH_\nL\'en\xc3\xa9rgueia (en grec \xe1\xbc\x90\xce\xbd\xce\xad\xcf\x81\xce\xb3\xce\xb5\xce\xb9\xce\xb1) \xc3\xa9s una expressi\xc3\xb3 creada per Arist\xc3\xb2til que indica que quelcom est\xc3\xa0 actuant en el sentit que est\xc3\xa0 tenint la seva finalitat des de si mateix. \xc3\x89s un terme t\xc3\xa8cnic de gran import\xc3\xa0ncia en l\'obra aristot\xc3\xa8lica, sobretot en relaci\xc3\xb3 amb la seva teoria de la causalitat eficient. Tot i que \xc3\xa9s l\'origen etimol\xc3\xb2gic de la paraula moderna "energia", el terme ha evolucionat tant durant la hist\xc3\xb2ria occidental que l\'accepci\xc3\xb3 actual ja no \xc3\xa9s \xc3\xbatil per comprendre el sentit original que li d\xc3\xb3na Arist\xc3\xb2til. No \xc3\xa9s pas f\xc3\xa0cil de trobar una traducci\xc3\xb3 adequada per a aquest concepte. Termes com activitat i actualitat no donen tota la riquesa sem\xc3\xa0ntica de l\'energia aristot\xc3\xa8lica, que per aix\xc3\xb2 alguns tradueixen com "realitat actuant". Arist\xc3\xb2til explica aquest concepte a l\'\xc3\x88tica a Nic\xc3\xb2mac i a Metaf\xc3\xadsica VIII-IX. L\'autor afirma que el plaer, contra l\'opini\xc3\xb3 popular que el considera un buit que ha de ser omplert, en realitat consisteix en una en\xc3\xa9rgueia del cos o l\'\xc3\xa0nima humans (Llibre X). Aix\xc3\xad doncs, sost\xc3\xa9 que menjar \xc3\xa9s agradable perqu\xc3\xa8 permet que el sistema digestiu hum\xc3\xa0 compleixi plenament la seva funci\xc3\xb3, que el sexe d\xc3\xb3na plaer per la mateixa ra\xc3\xb3 respecte de la reproducci\xc3\xb3, i que activitats tals com l\'estudi de les matem\xc3\xa0tiques o admirar l\'art s\xc3\xb3n agradables perqu\xc3\xa8 s\xc3\xb3n una en\xc3\xa9rgueia respecte de la ment. Arist\xc3\xb2til compara tamb\xc3\xa9 en\xc3\xa9rgueia amb d\xc3\xadnamis i hexis en diversos llocs (cf. \xc3\x88tica a Eudem II.i.1218b i \xc3\x88tica a Nic\xc3\xb2mac I.viii.1098b33) i de vegades amb k\xc3\xadnesis (moviment o cert canvi) (cf. Metaf\xc3\xadsica IX.iii.1047a).'